สังคมข่าวหุ้น
**ลุ้นเฟดแตะเบรกขึ้นดอกฯ
18 ธ.ค. 2561

เกียรติก้อง ว่องไวยากร
**ลุ้นเฟดแตะเบรกขึ้นดอกฯ
**กลุ่มพลังงานยังเป็นตัวฉุดตลาดหุ้นไทย หลังจากราคาน้ำมันโลกร่วงหนักแตะ 50 เหรียญต่อบาร์เรล จากสต๊อกน้ำมันที่สูงของสหรัฐฯ และแนวโน้มการชะลอตัวของเศรษฐกิจโลก ส่วนการประชุมเฟดที่จะรู้ผลพรุ่งนี้ คงต้องมาลุ้นว่าจะแตะเบรกในปีหน้าหรือเปล่า หลังจากประธานาธิบดีทรัมป์ออกมากระตุกเป็นระยะ ๆ ซึ่งจะส่งผลต่อตลาดหุ้นทั่วโลก อย่างไรก็ตาม ปัจจัยบวกภายในประเทศ เรื่องเลือกตั้งก็น่าจะช่วยพยุงตลาดหุ้นไทยไว้ได้ จังหวะนี้จึงถือว่าเป็นจังหวะซื้อรอรีบาวด์
**ประชุม กนง.วันนี้ น่าสนใจ แม้ว่ามีโอกาสจะปรับขึ้นดอกเบี้ยค่อนข้างสูง แต่นักวิเคราะห์กลับมองว่าเป็นสัญญาณเชิงบวกมากกว่า โดยเฉพาะหุ้นกลุ่มธนาคารพาณิชย์ของเสี่ยโทนี่ เสี่ยปั้น และเสี่ยอาทิตย์ KBANK, BBL, SCB มีฐานเงินฝากที่ค่อนข้างสูง ในต้นทุนที่ต่ำ หากมีการปรับขึ้นดอกเบี้ยจริง ก็ถือว่าเป็นครั้งแรกในรอบ 6-7 ปี ก็จะช่วยเพิ่มสเปรดให้กับกลุ่มแบงก์ขนาดใหญ่ ปีหน้าก็จะกลายเป็นปีทองของแบงก์เหล่านี้ ส่วนผลกระทบต่อธุรกิจอสังหาฯ ย่อมมีบ้างแต่ไม่น่าเป็นห่วงมากนัก เพราะแบงก์ก็เข้มงวดกับกลุ่มนี้อยู่แล้ว โดยเฉพาะเรื่องการวางเงินดาวน์ ตามที่แบงก์ชาติออกเกณฑ์ใหม่มา ราคาหุ้นกลุ่มแบงก์ขณะนี้ถือว่าราคาค่อนข้างมีส่วนลดมากหน่อย
**ขุนคลัง อภิศักดิ์ แจกอั่งเปา รับตรุษจีน หลัง ครม.เห็นชอบมาตรการคืนภาษีแวต 5% ให้นักช้อปช่วง 1-15 ก.พ. 2562 ให้วงเงินสูงกว่า 2 หมื่นบาทต่อคน ได้เงินคืน 1 พันบาท งานนี้กลุ่มเสี่ยธนินท์ และเสี่ยเจริญ รับไปเนื้อ ๆ CPALL, ROBINS, HMPRO, BJC รวมทั้งช้อปช่วยชาติที่ออกกันมาก่อนหน้านี้
** กลุ่ม ปตท.ปรับแผนปี 2562 ล่าสุด บุรณิน รัตนสมบัติ รองกรรมการผู้จัดการใหญ่ธุรกิจหล่อลื่น บริษัท ปตท. น้ำมันและการค้าปลีก หรือ PTTOR ลุยลงทุนธุรกิจหล่อลื่น 1 พันล้านบาท พร้อมตั้งบริษัทย่อยในต่างประเทศเพื่อรุกตลาดผลิตภัณฑ์น้ำมันหล่อลื่นและร้านกาแฟคาเฟ่อเมซอนทั้งในเวียดนามและเอเชียใต้ แต่งตัวเข้าตลาดปีหน้า
**โกลว์ พลังงาน หรือ GLOW เนื้อหอม แม้ว่าฝ่าย ปตท.จะโดนสกัดดาวรุ่ง ถูกแตะเบรกไม่ให้ GPSC ของชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ โกลบอล เพาเวอร์ ซินเนอร์ยี่ ซื้อหุ้นโกลว์แล้วก็ตาม แต่ก็ยังมีกระแสข่าวออกมาเรื่อย ๆ ว่ามีคนสนใจติดต่อเข้ามาอีกหลายราย ก็ต้องมาดูกันว่าสุดท้ายแล้วจะตกเป็นของใครกันแน่
**EXIM BANK แต่งตั้งนางสาวนันทนา ตันสุขเกษม เป็นผู้อำนวยการฝ่ายบริหารหนี้ ดูแลงานด้านการบริหารหนี้สินและสินทรัพย์ของธนาคาร รวมถึงการติดตามเร่งรัดและแก้ไขรายการหนี้มีปัญหา และการดูแลระบบข้อมูลลูกค้า มีผลตั้งแต่บัดนี้เป็นต้นไป ขอแสดงความยินดีด้วย
**ภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย ออกมาเตือนว่าตลาดฯ อยู่ระหว่างการตรวจสอบราคาหุ้น บริษัท อีสต์โคสท์เฟอร์นิเทค หรือ ECF ที่ร่วงหนักอย่างต่อเนื่อง แม้บริษัทจะแจ้งว่าไม่มีอะไรเปลี่ยนแปลงอย่างมีนัยสำคัญ ยังคงเดินหน้าซื้อกิจการ STREK 51% แต่ราคาเป็นตัวบอกถึงความกังวลของนักลงทุน ดังนั้นหากยังไม่มีอะไรชัดเจน ก็ควรเลี่ยงไปก่อนดีกว่า โดยเฉพาะน้องแมงเม่า ที่หาหุ้นเล่นไม่ค่อยได้ช่วงนี้ ซุกมือไว้ในกระเป๋าจะดีกว่า